Broj: 711-I-537-P-29-20/21-12-12

Zagreb, 12. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI) **u predmetu dužnosnice Anke Mrak-Taritaš, zastupnice u Hrvatskom saboru,** na 118. sjednici Povjerenstva, održanoj 12. ožujka 2021., donosi sljedeću

**ODLUKU**

1. **Istovremenim primanjem plaće za obnašanje dužnosti zastupnice u Hrvatskom saboru i naknade za članstvo u Vijeću gradske četvrti Donji grad, od srpnja do listopada 2017.g., u iznosu od 5.381,52 kn neto, dužnosnica Anka Mrak-Taritaš, zastupnica u Hrvatskom saboru, počinila je povredu članka 12. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosnici Anki Mrak-Taritaš izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 110. sjednici, održanoj 11. prosinca 2020., pokrenulo postupak za odlučivanje o sukobu interesa protiv dužnosnice Anke Mrak-Taritaš, zastupnice u Hrvatskom saboru zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene javne dužnosti i primanja naknade za članstvo u vijeću gradskih četvrti u neto iznosu od 5.381,52 kn (bruto iznos 8.341,91 kn) u razdoblju kolovoz-studeni 2017., što predstavlja primanje naknade za obnašanje druge javne dužnosti.

Na Odluku o pokretanju postupka dužnosnica Anka Mrak-Taritaš dostavila je dopis koji je u Povjerenstvu zaprimljen 19. siječnja 2021. pod brojem 711-U-251-P-29-20/21-10-5, a kojim je tražila produljenje roka za očitovanje za tjedan dana, kada će moći dostaviti sve relevantne dokumente vezano uz Odluku o pokretanju postupka. Dužnosnica je zatim dostavila očitovanje koje je u Povjerenstvu zaprimljeno 22. siječnja 2021. pod brojem 711-U-317-P-29-20/21-11-5, u kojem navodi kako je 2017. sudjelovala na lokalnim izborima u Gradu Zagrebu i to za gradonačelnicu Grada Zagreba, zastupnicu u gradskoj skupštini, vijećnicu u vijeću gradske četvrti, vijećnicu u vijeću mjesnog odbora. Rezultat navedenih izbora bio je da na izborima za gradonačelnicu Grada Zagreba nije uspjela, pa je postala zastupnica u Gradskoj skupštini Grada Zagreba, kao i vijećnica u Vijeću gradske četvrti i vijećnica u Vijeću mjesnog odbora. Budući da nije moguće u isto vrijeme biti vijećnica u Vijeću gradske četvrti i vijećnica u Vijeću mjesnog odbora, odmah je dala ostavku na mjesto u Vijeću mjesnog odbora. Kada je riječ o mjestu u Vijeću gradske četvrti Donji grad, odlučila je da u istom bude i radi na osnivačkoj sjednici i nekoliko prvih sjednica dok se ne uspostavi rad vijeća u novom sastavu. Slijedom navedenog je tako i postupila i radila u razdoblju od srpnja do listopada 2017., navodi dužnosnica. Nakon prestanka rada, odnosno nakon što je stavila svoje mjesto u Vijeću gradske četvrti Donji grad u mirovanje, dobila je naknadu za svoj rad, u neto iznosu od približno 3.000,00 kuna, dodaje.

Navodi kako je, odmah čim je primila navedenu naknadu, reagirala i otišla u stručnu službu Vijeća gradske četvrti Donji grad (lokacija Ilica) sa željom da navedenu naknadu vrati u Gradski proračun. U međuvremenu su zaduženi za rad Vijeća otišli na drugo radno mjesto i nakon svih zahtjeva i molbi, a kako se ništa nije rješavalo, odlučila je 3.500,00 kuna donirati samohranoj majci sa djetetom s invaliditetom, čije ime ne želi navesti. Donirati potrebitima je osobna odluka svakog od nas, smatra, i to ne treba posebno naglašavati.

Tek nakon održane sjednice Povjerenstva saznala je što je tema Odluke kojom se pokreće postupak protiv nje, navodi. U želji da sve bude jasno i nedvojbeno odmah je nazvala u stručne službe Grada Zagreba sa željom da vrati uplaćena sredstva. Dobila je odgovor da pričeka Odluku i tada ponovo zatraži način na koji će vratiti sredstva. Imajući na umu loše iskustvo iz 2017., 7. siječnja 2021. uputila je mail nadležnima, odgovor dobila 11. siječnja 2021., uplatu o povratu sredstava u iznosu od 5.381,52 kn u Gradski proračun izvršila je 12. siječnja 2021. Pritom napominje da je u Odluci kojim se pokreće postupak o odlučivanju o sukobu interesa zbog moguće povrede odredbe članka 12. ZSSI-a, naveden bruto iznos od 8.341,91 kn, i da je to za period kolovoz-studeni 2017. Iz dopisa Gradskog ureda za mjesnu samoupravu je vidljivo da je bila vijećnica u Vijeću gradske četvrti Donji grad, u periodu srpanj-listopad 2017., te da treba vratiti neto iznos od 5.381,52 kune, a što je i učinila. Budući da je sva prepiska bila e-mailom, preslike istih dostavlja u prilogu.

Člankom 3. stavkom 1. podstavkom 5. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Anka Mrak-Taritaš od 22. srpnja 2020. obnaša dužnost zastupnice u Hrvatskom saboru, dok je u prethodnom mandatu istu dužnost obnašala od 30.1.2016. do 14.10.2016., stoga je Anka Mrak-Taritaš na temelju obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Uvidom u Izvješća o imovinskom stanju dužnosnika, koja je dužnosnica Anka Mrak-Taritaš podnijela za vrijeme obnašanja dužnosti zastupnice u Hrvatskom saboru utvrđeno je da dužnosnica navedenu dužnost obnaša profesionalno, odnosno da za isto prima plaću.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika u smislu toga Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Hrvatski sabor je na zahtjev Povjerenstva dopisom KLASA: 023-01/20-01/06, URBROJ: 6521-18-20-03 dostavio dokumentaciju iz koje je vidljivo da dužnosnica Anka Mrak-Taritaš za vrijeme obnašanja zastupničke dužnosti zastupnice u Hrvatskom saboru, saziva 14. listopada 2016. ostvaruje pravo na plaću u Hrvatskom saboru na osobni zahtjev. Pravo na plaću za obnašanje dužnosti zastupnice priznato joj je Rješenjem Odbora za izbor, imenovanja i upravne poslove Hrvatskog sabora KLASA: UP/I-120-02/16-04/18, URBROJ: 6521-18-16-02 od 25. listopada 2016., a ostvaruje ga u kontinuitetu od 14. listopada 2016.

Nadalje, na zahtjev Povjerenstva Grad Zagreb je dopisom KLASA: 119-01/20-001/101 URBROJ: 251-03-01-20-04 dostavio odgovor Gradskog ureda za financije KLASA: 119-01/20-001/109 od 13. ožujka 2020. za dužnosnicu Anku Mrak-Taritaš koja u vremenu obnašanja dužnosti gradske zastupnice u Gradskoj skupštini Grada Zagreba u sazivu od 10. srpnja 2017. do ožujka 2020. nije primala naknade za rad na sjednicama Gradske skupštine Grada Zagreba i sjednicama radnih tijela Gradske skupštine za koje se sredstva osiguravaju na razdjelu 018. Stručna služba Gradske skupštine u Proračunu Grada Zagreba.

Daljnjim dopisom Grada Zagreba KLASA: 119-01/20-001/101 URBROJ: 251-03-01-20-12 dostavljeno je očitovanje Gradskog ureda za financije, Klasa: 120-08/20-001/1, URBROJ: 251-08-21/201-20-69, od 20. srpnja 2020., s pripadajućom analitičkom karticom, odgovor Stručne službe Gradske skupštine Grada Zagreba, KLASA: 119- 01/20-001/106, URBROJ: 251-01-04-20-6, od 10. srpnja 2020. očitovanje Gradskog ureda za mjesnu samoupravu od 2. listopada 2020., te Odluku o naknadi predsjednicima, potpredsjednicima i članovima vijeća gradskih četvrti i mjesnih odbora (Službeni glasnik Grada Zagreba 8/09, 11/14, 7/17), temeljem koje su vršene isplate.

Uvidom u dopis Gradskog ureda za financije KLASA: 120-08/20-001/1 URBROJ: 251-08-21/201-20-69 utvrđeno je da su dužnosnici Anki Mrak-Taritaš za razdoblje kolovoz- studeni 2017. isplatili naknadu za članstvo u vijeću gradskih četvrti u bruto iznosu od 8.341,91 kn.

Uvidom u Odluku o izborima članova vijeća gradskih četvrti i članova vijeća mjesnih odbora koju je Gradska skupština Grada Zagreba donijela na 47. sjednici 21. veljače 2013. utvrđeno je da se članovi vijeća biraju na neposrednim izborima tajnim glasovanjem na način uređen tom Odlukom.

Uvidom u Odluku o naknadi predsjednicima, potpredsjednicima i članovima vijeća gradskih četvrti i vijeća mjesnih odbora od 16. ožujka 2009. utvrđeni su bruto iznosi koji se isplaćuju predsjednicima, potpredsjednicima i članovima vijeća gradskih četvrti i vijeća mjesnih odbora.

Sudjelovanje dužnosnice kao saborske zastupnice u radu vijeća gradske četvrti, nije u suprotnosti s odredbom čl. 13. st. 1. ZSSI-a, koji propisuje kao pravilo da za vrijeme obnašanja javne dužnosti na koju je izabran ili imenovan dužnosnik ne smije obnašati drugu javnu dužnost, predviđajući i iznimku od toga pravila i to u slučaju ako je zakonom drugačije propisano. Naime, člankom 9. Zakona o izborima zastupnika u Hrvatski sabor („Narodne novine“ broj 116/99, 109/00, 53/03, 69/03, 167/03, 44/06, 19/07, 20/09, 145/10, 24/11, 93/11, 120/11, 19/15, 104/15, 98/19) zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće. Iz navedenog proizlazi da je tim Zakonom nije zabranjeno istovremeno obnašanje dužnosti saborskog zastupnika i člana Vijeća te slijedom navedenog sudjelovanje saborskog zastupnika u radu Vijeća u svojstvu člana vijeća nije u suprotnosti s odredbom čl. 13. st. 1. ZSSI-a.

Imajući u vidu odredbu čl. 12. ZSSI-a, kojom je predviđeno da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, Povjerenstvo utvrđuje kako obnašanje dužnosti člana vijeća gradske četvrti svakako predstavlja drugu javnu dužnost u smislu navedene odredbe.

Unatoč tome što članak 12. ZSSI-a predviđa da bi dužnosnici mogli primati naknade za obnašanje druge javne dužnosti ukoliko je zakonom drugačije propisano, ZSSI takvo pravo ne predviđa niti u jednoj od svojih odredbi, kao niti drugi zakon koji bi to u predmetnom slučaju izričito dopuštao. Sukladno tome dužnosnica Anka Mrak-Taritaš nema pravo na naknade za sudjelovanje u radu vijeća gradske četvrti.

Slijedom svega navedenog, a budući da je iz prikupljene dokumentacije i očitovanja dužnosnice vidljivo kako je dužnosnica Anka Mrak-Taritaš za razdoblje u kojem je obnašala dužnost članice Vijeća gradske četvrti Donji grad (srpanj-listopad 2017.) primila naknadu u neto iznosu 5.381,52 kn, u kojem je razdoblju istovremeno primala plaću za obnašanje dužnosti zastupnice u Hrvatskom saboru, utvrđeno je da je dužnosnica Anka Mrak-Taritaš počinila povredu članka 12. ZSSI-a. Stoga je Povjerenstvo odlučilo kao što je navedeno u točki I. izreke

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 12. ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnice.

Povjerenstvo je cijenilo okolnost da je dužnosnica navedeni iznos vratila te joj za navedenu drugu javnu dužnost više nisu isplaćivane naknade koje su u suprotnosti s člankom 12. ZSSI-a. Stoga Povjerenstvo smatra da je za utvrđenu povredu primjerena sankcija opomena, propisana člankom 42. stavkom 1. točkom 1. ZSSI-a te je istu sankciju izreklo u točki II. izreke ove odluke.

Slijedom navedenog, odlučeno je kao u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Anka Mrak-Taritaš, elektroničkom dostavom

2. Objava na internetskoj stranici Povjerenstva

3. Pismohrana